
REFERAT DE APROBARE
[bookmark: _Hlk124842827][bookmark: _Hlk231560770][bookmark: _Hlk231560914]pentru modificarea și completarea Ghidului de finanţare a Programului privind instalarea sistemelor de stocare a energiei electrice produse din surse regenerabile, în vederea acumulării necesarului pentru consum propriu şi livrării surplusului energetic în reţeaua naţională, aprobat prin Ordinul ministrului mediului, apelor și 
pădurilor nr. 1904/2026

           Prezentul referat de aprobare este elaborat în conformitate cu prevederile art. 6 alin. (3), art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin pentru modificarea și completarea Ghidului de finanţare a Programului privind instalarea sistemelor de stocare a energiei electrice produse din surse regenerabile, în vederea acumulării necesarului pentru consum propriu şi livrării surplusului energetic în reţeaua naţională, aprobat prin Ordinul ministrului mediului, apelor și pădurilor nr. 1904/2026.
           Baza legală a proiectului de ordin supus aprobării o constituie prevederile art. 12 alin. (4) din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, precum și ale art. 13 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.	
În contextul întâlnirii desfășurate la sediul Ministerului Mediului, Apelor și Pădurilor cu reprezentanții Asociației Prosumatorilor și a Comunităților de Energie din România, au fost analizate o serie de aspecte referitoare la condițiile de accesare a finanțării și la mecanismul de evaluare și selecție a proiectelor în cadrul Programului privind instalarea sistemelor de stocare a energiei electrice produse din surse regenerabile, în vederea acumulării necesarului pentru consum propriu și livrării surplusului energetic în rețeaua națională.
În urma discuțiilor, au fost identificate aspecte care necesită clarificări și ajustări ale prevederilor ghidului de finanțare, în vederea asigurării unei aplicări unitare a acestora, a eliminării eventualelor interpretări neunitare și a îmbunătățirii mecanismului de selecție a proiectelor.
În acest sens, a fost elaborată propunerea de modificare și completare a ghidului de finanțare, principalele modificări vizând următoarele aspecte:
          Clarificarea definiției „valorii totale a proiectului”
Se propune completarea definiției valorii totale a proiectului, prin precizarea faptului că aceasta cuprinde cheltuielile eligibile și neeligibile direct legate de realizarea și punerea în funcțiune a proiectului, necesare implementării acestuia, inclusiv, după caz, cheltuielile aferente achiziției și montajului invertorului hibrid. Modificarea urmărește delimitarea mai clară a cheltuielilor care intră în componența valorii totale a proiectului, astfel încât aceasta să reflecte costurile necesare realizării investiției.
           Clarificarea condițiilor de eligibilitate privind finanțările anterioare
Se propune completarea prevederilor referitoare la evitarea dublei finanțări, prin precizarea expresă a faptului că finanțarea unui sistem de stocare nou, distinct de cel finanțat anterior din fonduri publice, nu constituie dublă finanțare.
Totodată, se introduce o prevedere potrivit căreia solicitanții care au beneficiat anterior de finanțare din fonduri publice, inclusiv din fonduri europene, pentru achiziționarea și instalarea unui sistem de stocare a energiei electrice rămân eligibili în cadrul programului, cu respectarea condițiilor privind evitarea dublei finanțări.
Astfel, accesarea anterioară a unor finanțări publice nu constituie un motiv de neeligibilitate, însă este avută în vedere la calcularea punctajului aferent proiectului, potrivit grilei de evaluare.
          Introducerea unui nou criteriu de evaluare privind finanțările anterioare
Se propune introducerea unui criteriu suplimentar de evaluare, în valoare de maximum 25 de puncte, prin care se urmărește prioritizarea solicitanților care nu au beneficiat anterior de finanțare publică pentru achiziționarea și instalarea sistemelor de stocare a energiei electrice.
În acest sens, solicitantul va declara în cererea de finanțare dacă a beneficiat anterior de astfel de finanțări, punctajul urmând să fie acordat astfel:
· 25 de puncte – pentru solicitanții care nu au beneficiat anterior de finanțare din fonduri publice, inclusiv din fonduri europene;
· 0 puncte – pentru solicitanții care au beneficiat anterior de o astfel de finanțare.
Introducerea acestui criteriu urmărește asigurarea unei distribuiri echitabile a sprijinului financiar, prin acordarea unui avantaj la evaluare persoanelor care nu au accesat anterior fonduri publice pentru investiții similare, fără excluderea celorlalți solicitanți.
             Modificarea mecanismului de calcul al punctajului
Se propune actualizarea grilei de evaluare a proiectelor, punctajul maxim total fiind de 100 de puncte, repartizat astfel:
· Contribuția proprie – maximum 35 de puncte;
· Capacitatea sistemului de stocare – maximum 40 de puncte;
· Finanțările anterioare din fonduri publice – maximum 25 de puncte.
În ceea ce privește capacitatea sistemului de stocare, se propune reducerea de la 20 kWh la 15 kWh a pragului pentru care se acordă punctajul maxim de 40 de puncte, respectiv o diminuare cu 5 kWh.
      De asemenea, se propune actualizarea formulei de calcul al punctajului aferent contribuției proprii, precum și completarea criteriilor de departajare a proiectelor care obțin același punctaj total, prin introducerea criteriului privind accesarea anterioară a finanțărilor publice.
           Corelarea prevederilor contractului de participare cu cele ale ghidului de finanțare privind perioada de decontare
Se propune corectarea unei neconcordanțe identificate între prevederile contractului de participare și cele ale ghidului de finanțare, prin precizarea faptului că perioada de decontare de 24 de luni se calculează de la data expirării termenului de 90 de zile prevăzut pentru selectarea instalatorului validat.
Totodată, cu ocazia elaborării proiectului de act normativ, se propune remedierea următoarelor erori de redactare identificate în cuprinsul ghidului de finanțare și al anexelor acestuia:
- în anexa nr. 3 la ghid – Cerere de finanțare, secțiunea A – Date de identificare ale solicitantului, se corectează denumirea programului, în vederea corelării acesteia cu titlul prevăzut în Ordinul ministrului mediului, apelor și pădurilor nr. 1.904/2026, textul urmând să aibă următorul cuprins:
         „Subsemnatul, în calitate de prosumator, solicit înscrierea în Programul privind instalarea sistemelor de stocare a energiei electrice produse din surse regenerabile, în vederea acumulării necesarului pentru consum propriu și livrării surplusului energetic în rețeaua națională (...).”
         Pentru motivele invocate vă transmitem alăturat proiectul de ordin pentru modificarea și completarea Ghidului de finanţare a Programului privind instalarea sistemelor de stocare a energiei electrice produse din surse regenerabile, în vederea acumulării necesarului pentru consum propriu şi livrării surplusului energetic în reţeaua naţională, aprobat prin Ordinul ministrului mediului, apelor și pădurilor nr. 1904/2026, avizat în ședința Comitetului Director al Administrației Fondului pentru Mediu din data de 04.11.2026.



PREȘEDINTE,
Florin BĂNICĂ

